Eftirlitssveit á vegum Alþjóðakjarnorkumálastofnunarinnar lagði af stað til Úkraínu í nótt til þess að heimsækja kjarnorkuverið í Zaporizhzhia, það stærsta í Evrópu. Styr hefur staðið um verið síðustu vikur og leiðtogar varað við því að meiriháttar kjarnorkuslys sé yfirvofandi.
Rafael Mariano Grossi, framkvæmdastjóri Alþjóðakjarnorkumálastofnunarinnar, deildi mynd af eftirlitssveitinni á samfélagsmiðlum í nótt. Sagði hann að erindi sveitarinnar væri að tryggja öryggi á vettvangi. Hann leiðir hópinn sjálfur.
Rússar lögðu kjarnorkuverið undir sig í upphafi innrásarinnar í Úkraínu í vor. Síðustu vikur hafa Rússar og Úkraínumenn sakað hvorir aðra um að varpa sprengjum á svæðið. Volodymyr Zelensky Úkraínuforseti sagði fyrir helgi að Evrópa væri á barmi kjarnorkuslyss en þá hafði verið verið rafmagnslaust í stutta stund áður en vararaflstöðvar fóru í gang. Zelensky sagði að eldsvoði hefði skemmt rafmagnslínur.
Dmytro Kuleba, utanríkisráðherra Úkraínu, sagði á fréttamannafundi í morgun að nauðsyn krefðist þess að heimsbyggðin þrýsti á Rússa að yfirgefa kjarnorkuverið.
Russia is trying to legitimise its presence and to root itself there, but it goes against nuclear, nuclear safety and also about against the energy security in Europe as a whole for Russia to stay there. Russia must go
Kuleba sagði Rússa leita viðurkenningar á yfirráðum sínum á svæðinu. Yfirráð þeirra ógnuðu hins vegar öryggi kjarnorkuversins og þar með Evrópu allrar.
Úkraínustjórn segir brýnt að heimsbyggðin þrýsti á Rússa að yfirgefa kjarnorkuverið í Zaporizhzhia. Eftirlitssveit lagði af stað þangað í skoðunarferð í nótt.